ŽILINA. Už takmer tri roky sa na žilinské sídlisko Hájik zvyknú zatúlať diviaky, podľa šéfa mestského odboru životného prostredia Andreja Vidru ich tam láka starý ovocný sad. Urbariát, ktorému sad okolo schodov zo Závodia patrí, však nemá záujem o riešenie tohto problému.
"O ovocný sad sa už roky nik nestará a problém zvýšeného výskytu diviačej zveri je spôsobený dozrievaním ovocia a plodov, ktoré sú zdrojom potravy pre zver. Prebehlo aj osobné stretnutie s predsedníčkou urbárskej obce, členovia urbariátu sa však k problému postavili nečinnosťou," povedal Vidra. Keďže ide o poľnohospodársku pôdu, mesto požiadalo o pomoc a čaká na reakciu obvodného pozemkového úradu, ktorý nariaďuje opatrenia na ochranu poľnohospodárskej pôdy, prerokúva priestupky a ukladá sankcie.
Mesto od roku 2010 postupne oslovilo aj obvodný lesný úrad a miestne poľovné združenie, ktoré už zorganizovalo dve veľké poľovačky a niekoľko diviakov aj odstrelilo.
"Mesto však nemá v tejto oblasti kompetenciu na razantné riešenie a nemá inú možnosť, iba apelovať na kompetentné orgány, ktoré môžu situáciu riešiť. Odporúčame preto aj občanom obrátiť sa priamo na Poľovné združenie Hubertus a Obvodný lesný úrad v Žiline, ktorí sú kompetentní v tomto probléme konať," dodal Vidra s tým, že mesto bude aj naďalej vyžadovať riešenia od kompetentných, aby zvieratá, ktoré stratili prirodzenú plachosť, boli odstrelené a neboli škody a ohrození obyvatelia sídliska Hájik.
Podľa Poľovného združenia Hubertus bol príčinou výskytu diviakov na Hájiku aj hustý krovinatý porast pod sídliskom. Mesto však krovinatý pozemok vo svojom vlastníctve už vyčistilo a k rovnakému kroku vyzvalo aj súkromných vlastníkov. Mesto v júni 2011 postavilo na severnej strane sídliska aj plot a rozmiestnilo pachové zábrany. Obyvateľov Hájika zároveň opakovane žiadalo, aby diviaky nelákali a neprikrmovali.